Kristen Touborg (SF), 2008-03-11:
Tak for debatten.
Jeg synes, det har været en væsentlig debat, vi har haft.
Jeg skal medgive, at vi, da vi fremsatte forslaget, havde en forventning om, at vi vel på et eller andet tidspunkt i nærheden af den her første behandling ville skulle have forhandlinger om veterinærområdet, men vi var nu alligevel enige om, at det ville være godt at få en bred og generel debat om det her, fordi der jo ikke just er lagt op til, at der sådan er de store midler i de forhandlinger, vi skal have om veterinærområdet.
Så det er sådan overordnet baggrunden for at svare på den kritik, der undervejs har været af, at vi har fremsat forslaget nu, lige bestemt på nuværende tidspunkt.
Det er blevet fremhævet nogle gange, at vi har en velfærdskontrol, som man gerne vil gøre risikobaseret og dermed bedre.
Det er jeg enig i at man fint kan gøre.
Problemet er jo bare, at man, når man risikobaserer, så måske kommer hvert tredje år i nogle få besætninger, og at der så går 50 år imellem, at man kommer i de andre.
Der må vi jo nok sige, at det så er det samme, som at man overhovedet ikke har nogen kontrol, og det tror jeg altså ikke på at man kan få til at køre på forsvarlig vis.
Justitsministeren sagde noget om, at tillid er godt, men at kontrol er bedre, og dertil vil jeg jo svare, at tillid er godt, men at kontrol er nødvendig, og jeg mener meget, at kontrol er nødvendig.
Når Venstres ordfører sammenligner læger og dyrlæger og spørger, om man så heller ikke kan stole på lægerne, så vil jeg gerne præcisere, at forskellen på det jo er, at dyrlægerne får deres brød direkte som følge af, at de har kunder i landbruget, og det vil sige, at de, hvis de ikke er nogenlunde medgørlige, altså sådan som landmanden synes de skal være, så faktisk mister kunden.
Det er altså direkte koblet op på dyrlægens brød, og derfor er det ikke den samme måde at agere på.
Og derfor er det ikke godt nok, at man bruger sundhedsrådgivningen og bruger de praktiserende dyrlæger til det her; der skal en reel offentlig kontrol til, for at det skal kunne fungere.
Vi har snakket noget om egenkontrol.
Jeg er enig i, at egenkontrol er udmærket at have, men det er et stort problem, hvis egenkontrolprogrammet ikke kontrolleres af en offentlig instans, for så er egenkontrolprogrammet jo meget lidt værd, og derfor skal vi også af den grund have nogle flere offentlige kontroller.
Jeg har over for nogle ordførere nævnt det der paradoks med, at landbruget selv har besluttet, at englandsgrise skal have velfærdsbesøg hvert år, men at vi åbenbart mener, at det er nok at have velfærdsbesøg hvert 20. år i resten af besætningerne.
Det er da et paradoks, som man må undre sig lidt over at vi egentlig synes er forsvarligt.
Jeg er ikke i tvivl om, at staldsystemet, som vi har fået oparbejdet i Danmark, og den effektivisering, der er foregået der, er hovedårsagen til de store problemer, vi har, og de mange døde dyr, vi ser.
Vi har et staldsystem, som er så hårdt for dyrene, at de simpelt hen ikke kan holde til det i længden.
Jeg vil godt sige til hr. Christian H. Hansen, der efterlyser, at vi sidst havde brugerbetaling med, at det jo er rigtigt, at vi har fjernet den meget bevidst.
Det har vi gjort, fordi Dansk Folkeparti sidst afviste vores beslutningsforslag, med henvisning til at de jo havde aftaler, sådan at man ikke kunne have brugerbetaling.
Så havde vi en forventning om, at det kunne være, at Dansk Folkeparti, når vi fjernede brugerbetalingen, så i hvert fald ikke havde den undskyldning for at undlade at gå ind for det.
Så må jeg sige, at jeg er ret rystet over den konservative ordførers måde at agere på.
At lade som om det er bødernes størrelse, der er problemet, når man ved, at der er 170.000 søer, der går til destruktion, og sige, at det er brodne kar, og sige, at 95 pct. af de danske svineproducenter dyrevelfærdsmæssigt er i orden, hænger simpelt hen ikke sammen.
Og derfor tror jeg da, det kan blive rigtig godt, at vi også får nogle gode, detaljerede drøftelser om dyrevelfærden, i forbindelse med at vi skal have vores veterinærmøder og i øvrigt have udvalgsbehandling af forslaget her.
Men tak for debatten.